
Uznesenie Okresný súd Galanta vo veci starostlivosti súdu o maloleté dieťa: A. B., nar. XX.XX.XXXX, trvale bytom ako stará matka, zverené do náhradnej osobnej starostlivosti starej matky: C. B., D. B., nar. XX.XX.XXXX, trvale bytom E. XXX/X, A., v konaní zastúpené kolíznym opatrovníkom Úradom práce, sociálnych vecí a rodiny Galanta, dieťa rodičov – matky: F. B., D. B., nar. XX.XX.XXXX, trvale bytom E. XXX/XX, A., a otca: v rodnom liste neuvedený, o návrhu Úradu práce, sociálnych vecí a rodiny Galanta na nariadenie neodkladného opatrenia a o návrhu na uloženie výchovného opatrenia, takto rozhodol: I. Súd nariaďuje neodkladné opatrenie, ktorým sa maloleté dieťa dočasne zveruje do starostlivosti G. E. B. B., A. XX, XXX XX B. B., za účelom odbornej diagnostiky, a to v trvaní 6 mesiacov odo dňa umiestnenia. II. Súd ukladá starej matke maloletého dieťaťa povinnosť odovzdať maloleté dieťa do starostlivosti G. E. B. B., A. XX, XXX XX B. B.. III. Súd ukladá Úradu práce, sociálnych vecí a rodiny Galanta zabezpečiť umiestnenie maloletého dieťaťa do starostlivosti G. E. B. B., A. XX, XXX XX B. B.. odôvodnenie: 1. Návrhom doručeným na Okresný súd Galanta dňa 14.02.2025 sa Úrad práce, sociálnych vecí a rodiny Galanta domáhal nariadenia neodkladného opatrenia, ktorým súd dočasne zverí maloleté dieťa do dočasnej starostlivosti G. E. B. B., A. XX, XXX XX B. B., a to v trvaní 6 mesiacov odo dňa umiestnenia. 2. Navrhovateľ svoj návrh na nariadenie neodkladného opatrenia odôvodnil tým, že rodinu maloletého dieťaťa má v evidencii od roku 2012 z dôvodu úpravy práv a povinností rodičov voči maloletému dieťaťu a zmeny zverenia maloletého dieťa do náhradnej osobnej starostlivosti starej matky. Maloleté dieťa bolo v období od roku 2021 opakovane riešené sociálnou kuratelou z dôvodu opakovaných oznámení školy pre problémové správanie sa v školskom prostredí (šikana a vyvolávanie konfliktných situácii medzi spolužiakmi, zanedbávania PŠD), ďalej z dôvodu závažných výchovných problémov a patologického správania maloletého dieťaťa, opakovaných oznámení OČTK o spáchaní priestupku proti majetku formou opakovaných krádeží, z dôvodu sexuálneho zneužívania, ďalej z dôvodu útekov z domu, promiskuitného správania, požívania alkoholu a omamných látok (pervitín), seba-poškodzovania, nerešpektovanie rodičov a nimi nastavených pravidiel v domácom prostredí, nedodržiavania nastavenej psychiatrickej medikamentóznej liečby. Maloleté dieťa si plní povinnú školskú dochádzku v 9. ročníku na ZŠ vo H. I., kam prestúpila zo ZŠ v A. z dôvodu pretrvávania problémových vzťahov so spolužiakmi, a kde malo údajne dochádzať k šikane maloletého dieťaťa a následne aj samotné maloleté dieťa vyvolávalo hádky medzi spolužiakmi. U maloletého dieťaťa dochádzalo k seba-poškodzovaniu rezaním sa. Aktuálne k seba-poškodzovaniu údajne nedochádza. Navštevuje pravidelne pedopsychiatrickú ambulanciu F. A. J. v K., malo nastavenú medikamentóznu liečbu (L. – na spanie), túto aktuálne nedodržiava. V základnej škole H. I., kde sa jej nepodarilo adaptovať na nové prostredie, s deťmi
nevychádza, nekomunikuje, odťahuje sa z kolektívu, hrozilo prepadnutie z viacerých predmetov. Stará matka maloletého dieťaťa pravidelne komunikuje so školou telefonicky, zaujíma sa o výchovnovzdelávacie výsledky maloletého dieťaťa, zúčastňuje sa rodičovských združení. Rodina maloletého dieťaťa spolupracuje s CPaP M., ktoré v spolupráci so školou zabezpečilo psychologické vyšetrenie maloletého dieťaťa, ktorého záverom bolo odporúčanie k zabezpečovaniu podpornej starostlivosti vo forme psychoterapie u klinického psychológa alebo psychiatra alebo poradenstva v ich centre. Dňa 15.01.2025 bola navrhovateľovi doručená priebežná správa E. A. o priebehu a výkone opatrení SPODaSK. V správe za mesiac december konštatovalo E. A. zhoršenie spolupráce s maloletým dieťaťom, ktoré začalo vykazovať zmeny v správaní, výzore, pôsobí uzavretejšie, prejavuje odpor a vzdor voči psychologičke a sociálnej pracovníčke, taktiež odpor a vzdorovité správanie voči starej matke aj matke, odmieta rešpektovať nastavené pravidlá. Dňa 28.01.2025 bola z uvedeného dôvodu zvolaná priebežná prípadová konferencia, ktorej sa zúčastnili stará matka aj matka maloletého dieťaťa. Obe zhodne uviedli, že maloletá A. sa vymyká spod kontroly, úmyselne klame, uteká z domu, pričom nemajú prehľad o tom, kde a s kým trávi čas. Dňa 28.01.2025 požiadala stará matka aj matka počas prípadovej konferencie o začatie konania a umiestnenie maloletého dieťaťa do diagnostického centra a následne uloženie vhodného výchovného opatrenia. Stará matka aj matka maloletého dieťaťa boli oboznámené o ďalšom postupe zo strany sociálnej kurately vo veci riešenia závažných výchovných problémov formou podania návrhu na nariadenie neodkladného opatrenia za účelom vykonania odbornej diagnostiky a následného nariadenia adekvátneho výchovného opatrenia. Súčasne boli poučené o nevyhnutnosti aktívne pokračovať na riešení výchovných problémov maloletého dieťaťa v spolupráci s ÚPSVaR Galanta, školou, lekármi, MsÚ A., taktiež pokračovať v spolupráci všetkých zainteresovaných odborníkov z radu psychológov, psychiatrov a psychoterapeutov a riadiť sa odporúčaniami odborníkov. Dňa 05.02.2025 matka maloletého dieťaťa telefonicky oznámila navrhovateľovi, že maloleté dieťa je minimálne od 04.02.2025 na úteku. Matka uviedla, že ju kontaktoval anonym a podal jej informáciu ohľadom dcéry, ktorá sa má zdržiavať v domácnosti pána N. J., známeho pod prezývkou „O.“, ktorý by sa mal údajne zdržiavať v meste A. na ubytovni pri reštaurácii P., a ktorý je známy tým, že sám požíva a distribuuje omamné látky a ponúka jej dcéru pod vplyvom omamných látok na prostitúciu. Matka ďalej uviedla, že v priebehu minulého víkendu, keď bola maloletá A. v jej domácnosti, javila známky požitia omamných látok, vykazovala agresívne správanie, vulgárne nadávala a vyhrážala sa matke. Z uvedeného dôvodu následne v pondelok stará matka s maloletým dieťaťom navštívila ambulanciu ošetrujúcej pediatričky, ktorá spravila odbery biologického materiálu za účelom zistenia užívania omamných látok. Uvedené vyšetrenie potvrdilo prítomnosť metamfetamínov v krvi a moči u maloletej A.. Taktiež bolo vykonané aj gynekologické vyšetrenie, ktoré u maloletej A. potvrdilo prítomnosť bakteriálnej infekcie, potvrdzujúcej časté striedanie partnerov. Matka uviedla, že testy na prítomnosť omamných látok dala spraviť aj maloletému synovi Q., u ktorého sa taktiež potvrdilo užívanie omamných látok. Matka vyjadrila obavy o svoje deti a žiadala bezodkladnú pomoc pri riešení. Dňa 05.02.2025 bola maloletá A. vypátraná u pána N. J. a následne odovzdaná do starostlivosti starej matke. Dňa 07.02.2025 doručilo G. E. B. B. navrhovateľovi súhlasné stanovisko k prijatiu maloletej A. do ich zariadenia na základe nariadenia neodkladného opatrenia s termínom nástupu po telefonickej dohode po predložení požadovaných dokladov a nevyhnutných lekárskych vyšetrení. Napriek snahe všetkých zainteresovaných strán do riešenia problémového správania maloletého dieťaťa a zabezpečenia predchádzania vzniku krízových situácii v rodine, prehlbovaniu a opakovaniu porúch psychického, fyzického a sociálneho vývinu a na zamedzenie nárastu sociálno-patologického správania, nepodarilo docieliť nápravy. Vzhľadom k tomu, že maloleté dieťa svojim správaním a nerešpektovaním nastavených pravidiel ohrozuje nielen seba, ale aj svoju rodinu, dospel navrhovateľ k záveru, že u maloletého dieťaťa je potrebné dlhšie obdobie na odstránenie alebo zmiernenie nepriaznivého vývoja a správania sa, ako aj k vykonaniu aktivizácie celej rodiny. Najvhodnejším riešením výchovných problémov s maloletým dieťaťom bude vykonanie odbornej diagnostiky v diagnostickom centre a následne po vykonaní odbornej diagnostiky uloženie adekvátneho výchovného opatrenia. Problémové správanie maloletého dieťaťa v prirodzenom a širšom sociálnom prostredí sa stupňuje a smeruje k negatívnym dopadom na jeho výchovno-vzdelávací proces. Z uvedeného dôvodu je najvhodnejším riešením pobyt maloletého dieťaťa v diagnostickom centre, ktoré zabezpečuje odbornú diagnostiku a výchovno-vzdelávací proces na kvalitnej odbornej úrovni pre dievčatá emocionálne a sociálne narušené. Poskytuje dievčatám odbornú psychologickú, psychoterapeutickú, zdravotnú a sociálnu starostlivosť. Zabezpečuje zvýšenú vzdelávaciu starostlivosť, dopĺňa chýbajúce vedomosti s možnosťou dosiahnuť čo najvyššie možné vzdelanie v úzkej spolupráci s príslušnou školou a pedagógmi danej školy, usmerňuje maloleté dievčatá na pozitívnu hodnotovú orientáciu a objektívny náhľad na svet, vedie ich k samostatnosti a zodpovednosti, pomáha im osobnostne dozrieť, rozvíjať schopnosti a zručnosti, učiť sa efektívne
využívať svoj voľný čas, spolupracovať s rodinou a vytvára vhodné podmienky pre návrat do rodinného prostredia v spolupráci s vysokokvalifikovanými odborníkmi s príslušným špeciálnopedagogickým alebo psychologickým vzdelaním. 3. Súd sa pred rozhodnutím o návrhu navrhovateľa na nariadenie neodkladného opatrenia oboznámil s obsahom návrhu na nariadenie neodkladného opatrenia a jeho prílohami, obsahom pripojeného spisu tunajšieho súdu sp. zn. 19P/107/2019, pričom zistil nasledujúci skutkový a právny stav: 4. Maloletá A. (15 rokov) otca v rodnom liste uvedeného nemá. Rozsudkom tunajšieho súdu č.k. 19P/107/2019 – 101 zo dňa 16.12.2019 bola zverená spolu so svojou sestrou L., nar. XX.XX.XXXX do náhradnej osobnej starostlivosti starej matky zo strany matky. Matka maloletých detí bola zaviazaná prispievať na maloletú A. výživným mesačne vo výške 50,- Eur, ktoré výživné je splatné do 15. dňa toho ktorého mesiaca vopred na účet Úradu práce, sociálnych vecí a rodiny Galanta. 5. Z obsahu emailu diagnostického centra zo dňa 07.02.2025 vyplýva, že na základe žiadosti navrhovateľa centrum vyslovilo svoj súhlas s umiestnením maloletého dieťaťa do ich starostlivosti na stanovenie odbornej diagnostiky. Termín prijatia maloletého dieťaťa je možný v marci 2025. 6. Z priebežnej správy E. J. G. N. D. A. zo dňa 13.02.2025 vyplynulo aj to, že nakoľko maloleté dieťa opakovane vysadilo medikamentóznu liečbu a prišlo k opätovnému zhoršeniu jeho prežívania a správania, tak že maloleté dieťa neinformuje starú matku kde sa zdržiava, účelovo klame a zdržiava sa na neznámych miestach, centrum odporúča umiestniť maloleté dieťa za účelom vykonania odbornej diagnostiky do diagnostického centra a uloženie adekvátneho výchovného opatrenia. 7. Podľa § 2 ods. 1 zákona č. 161/2015 Z. z. Civilný mimosporový poriadok (ďalej len C.m.p.), na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 8. Podľa § 324 ods. 1 zákona č. 160/2015 Z. z. Civilný sporový poriadok (ďalej len C.s.p., pred začatím konania, počas konania a po jeho skončení súd môže na návrh nariadiť neodkladné opatrenie. 9. Podľa § 324 ods. 2 C.s.p., na konanie o návrhu na nariadenie neodkladného opatrenia je príslušný okresný súd. 10. Podľa § 324 ods. 3 C.s.p., neodkladné opatrenie súd nariadi iba za predpokladu, ak sledovaný účel nemožno dosiahnuť zabezpečovacím opatrením. 11. Podľa § 325 ods. 1 C.s.p., neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 12. Podľa § 326 ods. 1 C.s.p., v návrhu na nariadenie neodkladného opatrenia sa popri náležitostiach žaloby podľa § 132 uvedie opísanie rozhodujúcich skutočností odôvodňujúcich potrebu neodkladnej úpravy pomerov alebo obavu, že exekúcia bude ohrozená, opísanie skutočností hodnoverne osvedčujúcich dôvodnosť a trvanie nároku, ktorému sa má poskytnúť ochrana a musí byť z neho zrejmé, akého neodkladného opatrenia sa navrhovateľ domáha. 13. Podľa § 326 ods. 2 C.s.p., k návrhu musí navrhovateľ pripojiť listiny, na ktoré sa odvoláva. 14. Podľa § 328 ods. 1 C.s.p., ak súd nepostupoval podľa § 327, nariadi neodkladné opatrenie, ak sú splnené podmienky podľa § 325 ods. 1, inak návrh na nariadenie neodkladného opatrenia zamietne. 15. Podľa § 329 ods. 1 C.s.p., súd môže rozhodnúť o návrhu na nariadenie neodkladného opatrenia aj bez výsluchu a vyjadrenia strán a bez nariadenia pojednávania. Ak rozhoduje odvolací súd o odvolaní proti uzneseniu o zamietnutí neodkladného opatrenia, umožní sa protistrane vyjadriť k odvolaniu a k návrhu na nariadenie neodkladného opatrenia. 16. Podľa § 329 ods. 2 C.s.p., pre neodkladné opatrenie je rozhodujúci stav v čase vydania uznesenia súdu prvej inštancie.
17. Podľa § 330 ods. 1 C.s.p., súd môže určiť, že neodkladné opatrenie bude trvať len po určený čas. 18. Podľa § 330 ods. 2 C.s.p., ak to povaha veci pripúšťa, súd môže nariadiť neodkladné opatrenie, ktorého obsah by bol totožný s výrokom vo veci samej. 19. Podľa § 360 ods. 1 C.m.p., neodkladné opatrenie možno nariadiť aj bez návrhu v konaniach, ktoré možno začať aj bez návrhu. 20. Podľa § 367 ods. 1 CMP, neodkladným opatrením môže súd nariadiť, aby ten, kto má maloletého dočasne pri sebe, maloletého dočasne odovzdal do starostlivosti toho, koho označí súd, alebo do striedavej osobnej starostlivosti. 21. Podľa § 367 ods. 2 CMP, ak súd neodkladným opatrením nariadi odovzdanie maloletého do starostlivosti zariadenia na výkon rozhodnutia súdu, určí zároveň čas trvania neodkladného opatrenia, a to najdlhšie na šesť mesiacov. 22. Podľa § 367 ods. 3 CMP, o návrhu na nariadenie neodkladného opatrenia rozhodne súd najneskôr do siedmich dní od doručenia návrhu. V tejto lehote súd uznesenie vyhotoví. 23. Podľa § 367 ods. 4 CMP, uznesenie o nariadení neodkladného opatrenia je vykonateľné vyhlásením; ak sa nevyhlasuje, je vykonateľné, len čo bolo vyhotovené. 24. Jedným z procesných inštitútov, ktorý umožňuje poskytnúť ochranu porušeným alebo ohrozeným subjektívnym právam je neodkladné opatrenie. Pred nariadením neodkladného opatrenia nemusí byť nárok dokázaný, musí byť však osvedčený. Už v návrhu na jeho vydanie musí byť zrejmé trvanie nároku, ktorému sa má poskytnúť ochrana a musia byť opísané rozhodujúce skutočnosti odôvodňujúce potrebu neodkladnej úpravy pomerov a skutočnosti hodnoverne osvedčujúce dôvodnosť a trvanie nároku, ktorému sa má poskytnúť ochrana. Danosť právneho záujmu sa skúma so zreteľom na splnenie predpokladov opodstatnenosti takéhoto súdneho rozhodnutia, avšak dominuje predovšetkým osvedčenie toho, že nariadením neodkladného opatrenia sa dosiahne účel ochrany poskytovanej súdom v konaní. Aj pri splnení formálnych predpokladov pre nariadenie neodkladného opatrenia súd musí zvažovať, či v prípade jeho nariadenia nedôjde k nevyváženému zásahu do vzťahov účastníkov konania alebo tretích osôb. Pre rozhodnutie súdu o neodkladnom opatrení je rozhodujúci stav v čase vydania rozhodnutia. 25. Súd na základe zisteného skutkového i právneho stavu dospel k záveru, že sú dané dôvody na nariadenie neodkladného opatrenia, na základe ktorého sa maloleté dieťa dočasne umiestni do diagnostického centra pre deti, nakoľko sa u maloletej A. zistili vážne výchovné problémy. Z podaného návrhu navrhovateľa ako aj z jeho príloh vyplýva, že maloletá A. bola opakovane riešená sociálnou kuratelou z dôvodu opakovaných oznámení školy pre problémové správanie sa v školskom prostredí (šikana a vyvolávanie konfliktných situácii medzi spolužiakmi, zanedbávania PŠD), ďalej z dôvodu závažných výchovných problémov a patologického správania maloletého dieťaťa, opakovaných oznámení OČTK o spáchaní priestupku proti majetku formou opakovaných krádeží, z dôvodu sexuálneho zneužívania, ďalej z dôvodu útekov z domu, promiskuitného správania, požívania alkoholu a omamných látok (pervitín), seba-poškodzovania, nerešpektovanie rodičov a nimi nastavených pravidiel v domácom prostredí, nedodržiavania nastavenej psychiatrickej medikamentóznej liečby. Maloleté dieťa javí známky požitia omamných látok, vykazuje agresívne správanie, vulgárne nadáva a vyhráža sa matke. Maloleté dieťa sa dňa 04.02.2025 utieklo z domu s tým, že anonym oznámil jeho matke, že maloleté dieťa sa zdržiava u muža, ktorý je známy tým, že požíva a distribuuje omamné látky a ponúka maloleté dieťa pod vplyvom omamných látok na prostitúciu. Následne boli maloletému dieťaťu urobené odbery biologického materiálu, ktoré potvrdili u neho prítomnosť metamfetamínov a gynekologické vyšetrenie potvrdilo prítomnosť bakteriálnej infekcie, potvrdzujúcej časté striedanie partnerov. Napriek snahe všetkých zainteresovaných strán do riešenia problémového správania maloletého dieťaťa a zabezpečenia predchádzania vzniku krízových situácii v rodine, prehlbovaniu a opakovaniu porúch psychického, fyzického a sociálneho vývinu a na zamedzenie nárastu sociálnopatologického správania, nepodarilo sa docieliť nápravy. Vychádzajúc z uvedeného, súd sa stotožnil s návrhom navrhovateľa, že je nevyhnutne potrebné dočasne umiestniť maloleté dieťa do starostlivosti
G. E. B. B., A. XX, XXX XX B. B., ktoré vykoná odbornú diagnostiku za účelom určenia ďalšieho postupu. Existuje potreba bezodkladne upraviť pomery maloletej A., nakoľko vzniká riziko, že vzhľadom na jej správanie maloletá A. stratí úplne kontrolu nad svojím správaním a z hľadiska jej osobnosti dôjde k spustnutiu. Uvedené neodkladné opatrenie je v najlepšom záujme maloletej A., ktorá nevyhnutne potrebuje odbornú diagnostiku. 26. Nakoľko vykonaným dokazovaním sa zistilo, že je ohrozený riadny zdravý sociálny, fyzický a psychický vývin maloletého dieťaťa, súd rozhodol tak, ako je to uvedené vo výroku tohto rozhodnutia, a dočasne v trvaní 6 mesiacov odo dňa umiestnenia zveril maloleté dieťa za účelom odbornej diagnostiky do starostlivosti G. E. B. B., A. XX, XXX XX B. B.. Súd súčasne starej matke, do starostlivosti ktorej je maloletá A. zverená, uložil povinnosť odovzdať maloleté dieťa do starostlivosti G. E. B. B., A. XX, XXX XX B. B.. 27. Súd zároveň v zmysle ustanovenia § 30 ods. 1 zákona č. 305/2005 Z. z. o sociálnoprávnej ochrane detí a o sociálnej kuratele uložil Úradu práce, sociálnych vecí a rodiny Galanta povinnosť zabezpečiť umiestnenie maloletého dieťaťa do starostlivosti G. E. B. B., A. XX, XXX XX B. B.. 28. Toto uznesenie je v zmysle ustanovenia § 367 ods. 4 CMP vykonateľné, len čo bolo vyhotovené. Poučenie: Proti tomuto rozhodnutiu je možné podať odvolanie na Okresnom súde Galanta v lehote do 15 dní odo dňa jeho doručenia. V odvolaní sa popri všeobecných náležitostiach podania ako ktorému súdu je určené, kto ho robí, ktorej veci sa týka, čo sa ním sleduje, podpis, v prebiehajúcom konaní spisová značka tohto konania, uvedie aj to, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). V prípade, že povinný dobrovoľne neplní čo mu ukladá vykonateľné rozhodnutie, môže oprávnený podať návrh na vykonanie exekúcie podľa zákona č. 233/1995 Z.z., a v prípade, že ide o rozhodnutie o starostlivosť o maloletého, styk s maloletým alebo iná ako peňažná povinnosť vo vzťahu k maloletému návrh na súdny výkon rozhodnutia podľa štvrtej časti CMP.

Zdroj: KAUZIS.SK – https://www.kauzis.sk/judikatura/r/ECLI:SK:OSGA:2025:2325200532.2 (dáta aktuálne k 9. 11. 2026). Záväzné je znenie zverejnené súdom.




